khistorydata/jeongjo-sjw-relations huggingface dataset:
정조 19년 · 목
該監司狀啓以爲价川金安倜獄事以平壤庶尹洪樂正寧遠郡守金思義順川郡守李秉道差定參査官臣與諸査官及主推官該郡守李商采躬執簿案反覆鉤詰于應問各人則諸招與前無異而惟是醫人朴春雨看證尹五奎李光太等所供稍變前說微出端絡春雨前則曰命藥歸家他無聞見云而今則曰推擠之狀聞於五奎五奎光太前則曰只見其扶執卽爲解送云而今則曰互執同赴成燁在上又曰手植其胷膝壓其腹三囚所供俱是前査所無之說今始首實則執此一款可覈眞贓蓋同倒在地滾成一團而安倜在下成燁在上則成燁之手當抵安倜之胷而安倜之腹必着成燁之膝當成燁拂起之時其怒方盛其勢甚順抵胷之手計當下打着膝之腹勢必被築旣醉且飽被打與築則安倜之當下不斃特其倖耳況腹膨手握穀道帶血又是法文中內傷形症則卽此成獄更無他疑第重獄臨決起疑於無疑固是審重之道而此獄之合加商量者其端有三成燁之手植膝壓則兩證雖已納供而至於打築之贓終無參看之跡者一也屍帳三症雖合於內傷條而法文又曰照證分明方可定死云然則形症今雖有合照證猶涉不明者二也以屍親而證傷處卽此獄之第一肯綮而李女更査之招與擊錚爰辭不無逕庭今乃曰生前不見其形死後認以爲傷云者三也今則詞證幾皆湊泊獄情庶得端緖而直以實因疑晦指的無所之故元犯則執以藉口査案則未免懸空揆以獄體萬萬疏虞亟行更檢俾卽完決今不可少緩別定剛明檢官卽爲掘檢事請令該曹稟處○刑曹啓言此獄則初不成獄專由實因之沒捉今始起疑只在詞證之已備一査再査愈見其疑晦而終無眞的可據之端蓋其屍親鳴冤雖極痛迫終歸疑眞疑假之地干證納招若露端緖而猶有半吞半吐之跡試以今番査案中最緊關者言之側身同倒手植膝壓等說俱是前招之所未聞而大抵兩漢皆是風病之人耳手雖植膝雖壓兩臂旣不能自遂則援據作勢用意撞築必無是理今若以手植膝壓諉之以必有傷處仍成斷案恐非審克之道且其納供屢經査推獄情翻轉則亦難一切準信第以事理推之患風痿痺之人雖不被傷本自易死況當其醉飽之時撲地委倒壓一重身於腹上則壅逆震撼致損臟腑不是異事檢狀中腹膨手握穀道帶血等症似或近之此道臣所以請行掘檢以爲審愼斷決之地雖然當初檢覆旣無形色之可執故末梢査閱乃以內傷爲疑旣曰內傷則今於埋置半年之後雖復行檢傷痕有無恐難指的而徒歸於暴其骸而已掘檢一款恐難輕議請更加嚴覈期於究竟敎以掘檢而無痕損則又將反案置之勿論之科乎其所得情而究竟何關於掘與不掘乎嚴飭道臣別般出意見窮覈以聞事分付
정조 19년 · 강
命咸昌縣吳重權等獄事問于大臣稟處重推嶺南道臣李泰永
정조 19년 · 목
慶尙監司李泰永狀啓以爲咸昌縣監朴載淳牒呈以爲本縣下吏吳重權啓權兄弟偸弄倉穀私用官錢故査徵次先爲捉囚矣未數日乘夜越獄逃躱日前來現重權則姑爲保放啓權以其所負有浮於重權決杖還囚啓權不勝狼毒結項於獄中致斃渠兄重權再權其侄相寬等率其妻與庶母各持鋒刃攔入官庭兇言悖說無所不至而甚至直升政堂欲售罔測之計幸賴下隸之力遮僅得脫危上項五人等提劍橫突曰吾旣作死罪毋論某某當一一手殺云人不敢近前重權等所犯罪狀依法勘處又牒呈以爲吳重權等擧措萬萬危急以縣監之力實難制得走報鎭營請來校卒則重權等以刃亂刺校卒被傷者居多又提刀直入東軒房內幾至作變之境縣監長子冒刃搏戰親自掩捉始乃具枷杻嚴囚請亟施當律云故以尙州牧使李恒演仁同府使孫克福龍宮縣監金獻祚差定査竅官官庭作變時節次嚴覈取招則座首權俠吏房金致煥等以爲本官到任之初欲矯還弊以下吏金時範別定査正色査櫛還簿則倉色吳重權舊還仍停耗偸食之數米爲五十餘石太爲十六石零代穀分給時以租作米條爲五百八十餘石而計其立本則剩餘偸食錢爲八百餘兩故僅僅徵捧今春分還時斛量欠縮又爲三百餘石故治罪囚禁矣越獄逃躱而其弟啓權以兵房色吏私用軍錢又至三百餘兩分付首族使之收殺治罪收禁翌日啓權自縊夕間聞官府喧聒之聲慌忙入去則重權再權相寬各持刀杖周揮唱言曰官主何故聽時範之言而殺我第乎狂言悖說罔有紀極故欲爲着枷則以刀刃欲刺羅卒羅卒不敢下手重權之庶母黃召史啓權之妻權召史再權之妻朴召史俱入官庭合勢作亂而其中黃召史亦持刀子其所肆惡有倍於他漢急取兵器把立官庭一邊飛報鎭營一邊招集官屬守直衙舍而重權等達夜往來無數作拏翌朝鎭營校卒來到欲爲掩捕則三漢等又持刀杖直欲犯手校卒不能抵當被刺者二人重權則揮刀直上東軒再權相寬則從後而入以刀撲窓册室持劍挺身出禦打再權仆地仍令結縛重權相寬亦次第被縛於鎭校官屬等處册室單袴有二處刺痕中房衣上亦有一處刺痕官屬被刺者多至五人云罪人重權以爲官家到任之初汰去新迎吏房金時範以渠差出吏房則時範以行賂圖差之說圖罷官長之言構誣倡出及至官聽以此得罪矣渠非倉色而以偸倉穀決杖二十度仍爲囚禁越獄逃躱不久來現則決笞十度渠之同生啓權以兵房色吏騎兵上番時不善擧行者亦謂以圖罷官長之計決杖三十八度則啓權亦隨渠而逃亡六月二十八日次第來現則官家分付啓權曰以時範呈狀觀之汝之常懷必殺之心者未知何故汝之所爲節節可惡云決杖囚禁啓權結項致死啓權妻權召史曰吾夫之死由於時範吾當復讎仍與渠之庶母去入官家故渠與再權追後入去則渠之庶母已爲着枷權召史又將着枷又欲縛渠渠奪官奴所佩刀子左右揮突官家穩辭分付曰汝何敢拔劍官庭乎時範惟在官家處分姑爲退待故渠出坐門外以待時範之捉入而時範已逃矣徐圖雪冤方營葬具翌日鎭營校卒來到持棱杖佩紅絲欲爲結縛渠乃張拳拔刀入官庭則吏校圍立吏房把鎗刺臂故追逐吏房仍上層堦更伏堦下哀乞曰弟死之後作一喪性之物徒飮酒杯以至此境大抵拔劍欲禦官屬輩結縛之擧若或有意於官家則雖至萬戮更無餘恨云再權以爲啓權身死之後渠與渠兄重權及渠姪相寬等鳴冤次同入官庭重權酗酒果持一刀而相寬之刀不過囊中所藏小刀翌日則渠無隨入之事聞官庭喧嘩之聲自外走入之際逢着册室仍爲受縛云相寬以爲渠父與叔母入官庭故渠亦蒼黃隨入以救父之心忙執銛刀將向官家爲則室所逐隱伏民家竟爲校卒所縛云重權庶母黃召史以爲重權及啓權妻入往官家時渠亦隨往初無持刀作拏之事云再權妻朴召史以爲渠夫與重權庶母入官之際渠亦追後趕到初無協力助勢之事云啓權妻權召史以爲渠夫之死旣因金時範呈狀受罪則渠以痛迫之心必欲鳴冤與重權再權相寬黃召史同入官庭而重權及相寬則持刀再權與黃召史之持刀與否昏不省察因官分付退出伊後光景全然不知云査覈官追報以爲罪人吳重權等嚴刑究問而重權則數次刑訊仍爲致斃其餘再寬等仍爲着枷牢囚云當初該縣監之推治啓權非私伊公則自戕浪死無處歸怨而惟彼重權等反生復讎之計欲售作變之擧第侄合力母嫂助勢白晝揮劍突入官庭由庭而階由階而軒毒刃所向五人受傷當其時也如無衙子之捨命追捕邑隸之奮力捍禦則五步之禍不知至於何境今此四囚至兇頑絕悖惡之罪恐不可以首從而苟論輕重男女而强分緊慢而竝加顯戮以懲頑俗斷不可已重權之忍杖抵賴在獄徑斃未施當律已不成說而其餘三囚之始因究覈尙逭常刑揆以獄體誠極痛惋至於權朴兩女則其隨後入庭之時手無器械招供俱有所據則謂之同情可也而不可同罪論斷請令攸司稟處○刑曹啓言此獄則以官吏而圖犯邑倅上衙軒而肆拔白刃一門同惡闔族逞兇兩日官庭莫遏惡戰之勢五步公堂變爲厮殺之場凌犯至此只當劓殄滅之無俾易種而已當初該縣監之査徵宿逋略治枷囚在法當然而囚渠之認罪自戕肆發復讎之說經奮歷階之劍甚至吏校排立兵刃旣接直前衝犯必欲行兇而後已向非衙子之捨命衛親短兵接戰則末稍必無幸矣衣袴之着創鎭校之刃刺猶屬餘事其群起攅刃抵死凌逼之狀比之向者始興吏阿耳卒之所犯不啻百倍近日法綱風敎雖曰凌夷如此變怪誠不勝凛然而寒心當別樣用法以示大懲創之擧吳重權之遽然徑斃未施常刑雖甚痛惋在囚吳重權再權相寬及黃召史等則道啓中不可以首從而苟論輕重男女而强分緊慢竝加顯戮以懲頑俗斷不可已云者果是的確之論此三囚請仍令俱格捧結案後稟處朴權兩女則隨後入庭旣無器械之現贓更待結末以隨從律勘斷敎曰綱紀凌夷其漸凛然其在用重典之義宜用加一倍之律而先朝處分於會寧人挾銃謀殺府使時判下中大明律倣用之聖敎似合於此獄係關風敎問于大臣稟處正犯之徑斃不可但以失刑言而正犯旣斃則其餘之究竟爲道伯者何難處置而無定犯之獄無難登聞至煩酬應者道臣事駭然道臣從重推考
정조 19년 · 강
戶曹以年分事目啓
정조 19년 · 목
該曹啓言今年農形若以諸路成就區別優劣則湖南穡事甲於諸道得雨最先高處畢移營邑狀辭無一災名關西北及海西關東四道皆以田穀爲務到處成熟均稱大有北關兩邑之霜雖似差早而北地霜候例早於東南諸道不至爲災水田雖曰稍遜於旱田旣得趁期播耘且免大段傷損亦不失爲登稔之年嶺南又爲其次以畓多之故略有災頉亦無全棄比湖南之農則微有不及而較數歲之中則可謂大登畿甸之視兩南兩西東北諸處未免差降一等而初無可稱之災名只緣畿農多晚秧之故沿野若而邑未移之數頗多於常年外此田畓無不大熟至於湖西一路春夏雨澤之慳閟沿峽未移之夥多方當同豊之歲實有獨後之歎而若令霜候益退晚移皆實則就此補彼亦庶相當水原府則處於畿湖之間故農形之所成亦間於畿湖僅遵比年給災之規十分商度分排磨鍊京畿甲寅元總四萬四千三百九十二結內給災一千二百結實結四萬三千一百九十二結水原府甲寅元總六千二百八十三結內給災一百結實結六千一百八十三結忠淸道甲寅元總十二萬六千九百三結內給災二千五百結實結十二萬四千四百三結全羅道甲寅元總二十一萬四千八百三十二結內給災七百結實結二十一萬四千一百三十二結慶尙道甲寅元總二十萬七千八百七十一結內給災一千五百結實結二十萬六千三百七十一結黃海道甲寅元總七萬三千四百三十八結內給災五百結實結七萬二千九百三十八結江原道甲寅元總一萬一千五百八十二結內給災二百結實結一萬一千三百八十二結兩界則曾無比年給災之規依例比總而平安道比癸丑咸鏡道比丁未今此磨鍊溯考十年事目差多於庚戌略減於癸丑各項應行等節一依年前事目逐段査實磨勘時枚擧狀聞之意請八道及水原府開城府江華府嚴飭分付允之
정조 19년 · 강
命明日齋宿摛文院
정조 19년 · 목
敎曰再明日眞殿行禮時刻則以慈殿氣候之尙未復常欲於天明後爲之而齋宿則依近例當於摛文院爲之令該房知悉
정조 19년 · 강
命明日詣仁政殿親傳陵廟園宮香祝
정조 19년 · 목
敎曰明日詣齋所時先詣仁政殿月臺親傳陵廟園宮香祝該房知悉香則依攝傳例爲之事分付
정조 19년 · 강
命畿伯行部從近發行東西近道陵寢承宣奉審處以承宣書啓下禮曹修改
정조 19년 · 목
敎曰慶科當前行幸姑難定期雖爲當在其後畿伯行部從近發行東西近道陵寢承宣已爲奉審處依近例以承宣書啓下禮曹可以修改處修改事分付
정조 19년 · 강
召見備局有司堂上沈頤之李時秀及江華留守金履翼于誠正閣
정조 19년 · 목
予曰曾前江華別遣重臣或御史時皆設文武科否時秀等曰前例皆設文武科矣予曰江華留守入侍履翼謂有情勢終不入侍予曰殿座遲待豈敢如此況今日內離發然後明可還營以秋夕祭獻官卽爲入侍予謂履翼曰卿到令豈有情勢之可言乎仍敎曰曾前別遣試取時儒試則捧券上送科次乎唱榜則亦何以爲之乎履翼曰此則本府皆無前例之可據者矣予曰甲申不遠而無文蹟可考者豈不疏漏乎今番則捧券上送唱榜當付慶科殿試矣予曰擧子應赴數多乎履翼曰赴擧儒生似不至甚多矣
정조 19년 · 강
補李殷模永宗僉使推承旨黃昇源李晚秀蔡弘遠
정조 19년 · 목
因監察茶時啓辭敎以猶有未署經兩司牌招擧行奏御文字事體何如則近日參酌已久矣字畵之雜亂非醉則荒朱子豈不以放意垂戒於銘訓乎當該承旨永宗僉使除授當日辭朝時任僉使令該曹遞付軍職名以啓辭似此諺所謂凍盆寧爲替爲豈敢無難捧入乎在院右位承旨推考
정조 19년 · 강
召見永宗僉使李殷模于誠正閣
정조 19년 · 강
命抄啓文臣課講親試及文臣殿講製述武臣儒生殿講明日爲之仍命武臣中講不熟習者勿爲待令
정조 19년 · 목
敎曰抄啓文臣課講親試明曰爲之○因專經文臣殿講文臣製述專經武臣試射日次儒生殿講取稟敎以明日爲之改書出處所摛文院爲之若此則試射勢難竝設應射人員皆令應講事分付又敎曰專經文臣殿講文臣製述日次儒生殿講試官兼用又敎曰曾命以射代講其間必當肄習而以試所之同日竝設更有應講之命矣各廳武臣中優於射而講不熟習者捧自願名下懸註勿爲待令追當以射試之以此分付
정조 19년 · 강
勿施李益運承旨點下以金勉柱代之前望也
정조 19년 · 목
敎曰向來事全然妄却昨除承宣矣今因登筵乃恍然其在深惡之意今番點下之出於偶然不可無一番示意俾知此意右承旨李益運前望點下勿施前望單子入之待下批牌招察任
정조 19년 · 강
命兪漢㝢差下沁都御史試取儒武
정조 19년 · 목
敎曰沁都慰撫之擧不可緩也況時時別遣御史觀武才曾有定式以近年島人之偏被侵困其所軫念宜有別異依最近例儒生試製武士試射賜第而今番則別遣御史與留守眼同試取儒試則上送科次武技則規矩亦依甲申例六兩三矢百步柳葉箭五矢二分爲之兩技俱入者自可賜第只參一技者拔例特皆直赴會試竝令許赴慶科庭試殿試而試取日子令禮兵曹擇日草記事分付若此則軍兵吏奴皆當赴試獨出身見漏殊非一視之道此輩別試柳葉箭一巡邊二中以上書啓優等者差送鎭堡邊將其餘分等施賞事留守旣聽筵敎還營後使之依此知悉擧行又敎曰北評事兪漢㝢江華府試取別遣御史差下使之治裝○該曹啓言儒生試取武士試射以八月二十日推擇允之
정조 19년 · 강
以權裕爲都總管推兵曹判書沈煥之
정조 19년 · 목
都總府啓言今十四日摛文院齋宿時寶劍侍衛不可不備員而都總管安昌君燝崔東岳副總管洪聖淵韓光近俱爲差祭都總管一員未差請令該曹口傳差出敎以未差之代政官牌招差出而兵判牌去來尙不入來推考申飭行公
정조 19년 · 강
命吏曹判書尹蓍東出仕
정조 19년 · 목
敎曰三度待格外之加給由暇然後出仕近於坐邀考官點下係是往役吏判明日直以身病出仕行公出肅後進參試所事分付○敎曰雖出政牌當以試官進懸註而旣命出仕且有政命吏曹判書尹蓍東待開門同爲牌招使之承牌後進去試所
정조 19년 · 강
罷吏曹參議朴宗甲以尹行恁代之前望也
정조 19년 · 목
宗甲違召罷職命入前望以行恁批下行恁違召敎以已有政命待開門一體牌招
정조 19년 · 강
兵曹判書沈煥之上疏辭職賜例批尋命給由亞堂替行侍衛
정조 19년 · 목
敎曰再度出仕其例旣多明日殿座當以別侍衛進參兵曹判書沈煥之牌招察任煥之違召敎曰兵判必有實病而然矣不然則豈至四招不進乎給由使之調理行公而別侍衛則以亞堂替行事分付
정조 19년 · 강
遞校理金觀柱修撰吳鼎源副修撰宋翼孝
정조 19년 · 목
政院以玉堂上下番俱空未差之代今日政差出待下批牌招入直啓請允之敎以在外人許遞今日政差出待下批牌招推移入直
정조 19년 · 목
以趙尙鎭鄭尙愚爲承旨金熙采爲校理李升運爲修撰沈興永爲副修撰
정조 19년 · 강
遞承旨鄭尙愚以金啓洛代之尋遞以尹東晚代之又遞以李魯述代之竝前望也
정조 19년 · 목
尙愚啓洛差祭東晚違召也
정조 19년 · 강
遞應敎韓光植校理李羲甲副校理金履喬李福潤修撰洪秀晚沈奎魯校理金熙采修撰李升運
정조 19년 · 목
光植羲甲履喬福潤秀晚奎魯差祭熙采升運違召敎曰館直俱空差祭及違牌玉堂許遞今已夜深明日待下批牌招入直
정조 19년 · 강
命兩司未差之代明日政差出與違牌諸臺牌招署經仍命抄啓文臣所帶臺職差代
정조 19년 · 목
政院以諸臺違牌啓敎以違牌諸臺只推豈可無端違牌以致公然酬應乎未差之代明日政差出與違牌諸臺牌招以爲備員署經之地其中抄啓文臣所帶臺職許遞一體差代
정조 19년 · 강
命中元及前後各一夜弛禁
정조 19년 · 강
命監軍一員限捉仍巡
정조 19년 · 강
推承旨蔡弘遠李肇源仍命注書曺錫中事過後拿處
정조 19년 · 목
政院啓言明日親臨講製試官望單吏禮判短銜宜加行字而竝爲不書有乖格例事涉不審臣之矇然捧入不勝惶恐當該注書本院請推之外無他可施之罰何以爲之敎以爾等推考注書則事過後拿處
정조 19년 · 강
詣仁政殿親傳陵廟園宮香祝仍詣摛文院齋所行抄啓文臣二月朔親試及文臣儒生製述殿講武臣殿講抄啓文臣親試試官李秉模沈煥之徐龍輔李晚秀尹行恁文臣殿講試官兪彥鎬尹蓍東李敬一金熙朝李儒慶朴聖泰文臣製述儒生殿講試官兼行武臣殿講試官沈頤之李得臣李敬懋徐郁修申大年趙雲行李東善
정조 19년 · 목
具翼善冠袞龍袍乘輿出協陽門入仁政門降輿詣仁政殿月臺版位親傳陵廟園宮香祝仍行柢迎於臺下乘輿出仁政門入摛文院降輿陞座試官率文武臣及儒生行禮訖以沛公北鄕坐項王東鄕坐爲賦題項羽兵四十萬號百萬在鴻門沛公兵十萬號二十萬在覇上爲七言二十韻排律題抄啓文臣及製述文臣儒生同題懸題後仍命開講
정조 19년 · 강
召見領議政洪樂性于齋所
정조 19년 · 목
承候也○樂性曰是年大慶卽我國之初有往牒之罕聞也趁秋設宴旣有下敎而今則年事又大熟及今定期以飾大慶以副群情卽臣等區區之望也予曰卿等之心豈不然乎予心尤倍於卿等但慈志尙且撝謙姑不敢預定矣樂性曰向以盆院甲燔事郞廳獨被處分而臣以同罪倖逭譴罰不勝惶恐矣予曰伊後承宣有言於筵席者故予以爲禁之而有弊無益則不必爲禁云而卿之擔當未可知也若係誕辰所用則雖非卿言當商量處之矣樂性曰宗廟第十四室下樻制式與各室不同果如臺言祭享奉出之時或有不便之慮云矣予曰不知伊時何以爲然而事係莫重有不敢追改矣左議政兪彥鎬曰領敦寧以其脚病凡於公故亦不得進參至於使行則皇帝召接之時妨於行禮恐不可不體諒矣予曰大臣中年未高者只有李判府一人故每替卿等之勞不可遠送一品權差亦不過一二番不得已之例其在難愼之道豈可屢爲乎此甚難處矣
정조 19년 · 강
命均廳督捧原錢於韓尙贊勿論其利條
정조 19년 · 목
領議政洪樂性啓言向來均廳錢二萬餘兩出給韓尙贊處有殖利補用於華城城役之擧而聞渠藉重於此都執貨柄爲弊不些云堂堂公家所需何可令此類取息補用自歸苟且之地乎請分付均廳原錢使之不日督捧利條則勿爲擧論俾存事面敎曰今則物役皆區處且與右相相議後有此奏云爾則在右相亦無所見參差之端依爲之當初右相之爲此豈或不能深思而然乎出於爲公彌綸之苦心而所謂韓哥之藉此都執云云萬萬可駭然則廟堂任渠作弊而然乎事關華城雖不嚴處更或假稱憑藉之弊隨現嚴治
정조 19년 · 강
領議政洪樂性請嚴禁邪學使之自新歸正其不率敎者廣譏嚴禁
정조 19년 · 목
樂性啓言異端之爲害於天下國家厥惟久矣何幸吾東列聖相承尊崇正學排斥異端老氏之學世無聞焉惟瞿曇一脈不能廓斷而秪居窮山不齒平民人視之至賤而自視之亦賤故士大夫雖看其書而交其人乃能髮不剃臂不燃則考之古史較之諸國未有如此大雅之世矣不意十數年來西學流行簪紳之類章甫之輩相率沈溺鼓煽邪說愚夫愚婦望風奔波其爲壞世道之害傷名敎之患罔有紀極而惟我聖上以帝舜之憂行鄒聖之闢大加處分誅其巨魁化其脅從盡君師之責極懲感之化自此以後妖說少爲寢息奸徒未敢橫行而其奈革面之輩終不革心歲月稍久潛滋暗長其徒寔繁其跡陰秘月前捕廳譏捕數人卽地撲殺而事甚嚴秘人無知者臣因右相略聞其槪始知其閭卷之間復唱邪學聚徒會講誑惑人心士女爭趨依然日前樣子所做妖語尤極罔測此等之類政宜嚴査明誅拔其本源絕其派流昭諭一世無人不知然後可爲斥邪扶正懲一勵百之道而半夜潛捕忙忙棍斃又從而極秘其說有若大有忌諱者然反使聽聞駭惑民志莫定捕廳之事極爲駭妄況此是一國之大刑政則廟堂之上茫然不聞是豈成說者哉如非右相之摘發則今番之捕治實無其路右相斥邪之苦心臣不勝感歎第其嘯聚之徒其麗不貲不可只誅二三尤無良者又復置而不問任其跳踉而治之之法亦不必杖之殺之必盡牖迷開惑之方使自新歸正咸作平民若其終不率敎沈迷不返鼓倡誘引暗地聚會之徒廣譏嚴禁然後刑化竝行人心可定矣日昨泮儒疏批如日中天邪翳妖氛自可消滅而耿耿隱憂終有所未已者故敢此仰達矣敎以卿言好矣扶正然後中氣實中氣實則斥邪在其中未有氣不實而邪不犯者此所以瞿瞿慥慥於闢異尊聖之方欲使正學常爲之主而非僻之說無敢間其間也
정조 19년 · 강
推吏曹判書尹蓍東命中部令望筒仍爲施行
정조 19년 · 목
左議政兪彥鎬啓言今番都政中中部令三望俱是陞品復職雖緣乏望之致而有違格例請吏曹判書尹蓍東推考原望筒勿施從之敎曰望筒則不必勿施
정조 19년 · 강
科次文臣儒生製述試券施講製賞格有差仍命入格儒生明日來待
정조 19년 · 목
敎曰科次將値夜深文臣製述試官判府事李秉模禮曹判書閔鍾顯戶曹判書李時秀兵曹參知崔守魯司僕正崔光泰前持平申鳳朝加差○敎曰文臣製述賦居首三下副司果姜彙鈺排律居首三下承文院副正字尹濟弘專經文臣殿講居首略中學訓導盧尙熙專經武臣殿講居首略訓鍊都監把總南宮玾竝半熟馬一匹賜給○儒生試券賦爲一百七十一張詩爲五十九張科次訖敎曰今八月朔日次儒生殿講時旣無純通及通栍直赴殿試與會試非所可論製述賦居首三上一生員金鎰七言二十韻排律居首三上一進士鄭璞直赴會試之次賦三上二進士崔壽亨排律三上二進士安光宇各給二分賦三中進士李在璣金相任李大奎金碩鉉生員李光輔排律三中進士趙學駿朴長鉉金鎭白尹永輝生員金師範賦三下進士韓錫倫李韶九兪漢寔韓象洪李需光吳鼎煥李章垕朴大和李敎明生員兪益柱任壽益李家淳趙鎭翼排律三下生員李命熙進士蔡弘臣蔡顯國各給一分竝赴今番慶科初試講略幼學洪默淵等八人各紙一卷賜給○抄啓文臣試券親考訖賦則權晙以次中居首律則洪奭周以草次中居首
정조 19년 · 강
推掌令丁志元承旨李肇源
정조 19년 · 목
承旨李晚秀啓言凡於殿座之時諸臣啓稟之事例皆陞殿奏達而卽者司憲府署經備員啓辭以草記呈於閣外揆以常格已極乖當而且其草記以擧條紙書入尤涉不審以此以彼大損臺體請當該臺諫推考警責從之敎曰承旨亦爲推考
정조 19년 · 강
遣承旨詣宗廟永禧殿景慕宮奉審摘奸
정조 19년 · 강
以李庚運蔡弘履爲承旨庚運尋遞以沈基泰代之竝前望也
정조 19년 · 목
敎曰新除授承旨先入侍後謝恩
정조 19년 · 강
飭吏曹判書尹蓍東參議尹行恁牌招
정조 19년 · 목
開政有命而蓍東行恁違召敎以判書更爲牌招牌去來勿爲呼望參議只推亦爲牌招
정조 19년 · 목
以洪受浩爲掌令姜世鷹爲正言○再政以李景溟爲校理尹序東爲副修撰金熙采爲修撰
정조 19년 · 강
平安兵使申應周以方山萬戶康漢淵所犯諸條馳啓命該兵使越俸一等拿致漢淵嚴問以聞仍命邊將不法之類遍査狀聞南北兵使處一體下諭
정조 19년 · 목
該兵使狀啓以爲卽接義州府尹沈晉賢牒呈則本府屬鎭方山萬戶康漢淵全不畏法日事貪虐軍政則恣意幻弄到處捧賂刑杖則一任悖性多所濫施其他鄙悖之政指不勝摟鎭屬嗷嗷衆怨日聞還穀則高價發賣廉價立本戶斂則舊例纔罷新例復創前前萬戶所逋穀其時首校擔當克上亦可謂遐俗之美事而全數奪用以至更徵之境淫女定屬初非邊將之所敢爲而意在漁色捉致無罪之有夫女酷施法外之棍仍屬鎭婢之名入置鎭衙終至强逼右項所犯尤極驚駭不可不査實勘處故鎭屬各人捉來取招鎭倉監官申德甫色吏崔春官則以爲萬戶稱以朔料預下及耗米先下取出留庫穀中小米二十石唐米九石小豆十五石太八十石稷十二石鱗次發賣小米價錢一百十八兩唐米價錢三十四兩二錢小豆價錢六十四兩五錢太價錢二百二十四兩稷價錢二十兩四錢合折米八十一石三斗捧錢四百六十一兩一錢所用折米中至八月料米及給代米計除則未充數者米爲四十石故不得已以每石三兩錢從自願立本於鎭底居民等而本價中餘剩之數萬戶私用果爲的實前監官金福柱所納穀取用事則旣納之穀今年又爲還錄於金福柱名下故福柱之稱冤果爲的實云本鎭代將金麟采兵房李善旭以爲萬戶稱以報債官養猪二首酒米三斗出給渠等以爲分饋鎭卒斂得米石之地渠等果爲釀酒宰猪會同鎭卒中稍優者分食酒肉後隨其家計或出米斗或出稷石合以計之則折米爲十一石而時當窮夏故待秋收納以爲萬戶報債之計烽把軍雇立價收斂事則本鎭前例戶保竝一百八十五名內除烽把輪番及任役人等餘軍四十六名每名除番米各八斗合二十四石八斗收捧以爲鎭廳公用矣時萬戶自今年正月始創新規鎭卒一百八十五名內只除任役人三十六名其餘一百四十九名處各斂米八斗合爲七十九石七斗內二十八石八斗三升烽把軍雇價磨鍊七石十二斗各樣公用及雜費磨鍊餘在米四十三石一斗七升內二十一石八斗渠廳公用負債代磨鍊二十一石八斗七升官用次磨鍊成件記踏印列立雇價收斂事則本鎭卒除雜頉實軍爲一百三十七名每名防役米各二斗磨鍊合米十八石四斗內十六石列立軍雇價磨鍊餘數二石四斗收捧後區處次姑爲成件記兩條件記俱是酌定磨鍊而未及收捧本鎭居金召史以爲渠之女壻遠出渠女率置家中夜間家後忽有人跡亦以石塊投之認以爲竊盜急呼隣人搜覓則還無踪跡如是者連數日矣至第三日夜忽有一人打戶突入乃本鎭萬戶也短衣脫笠手執環刀言于渠曰鎭底雜技軍來會汝家云故吾將親自捉去次來到仍爲扶執渠女作駭擧故渠峻辭牢拒則卽爲還去矣忽使鎭卒捉入渠之母女及隣居申德甫先以德甫潛通渠女樣嚴棍十三度渠女則仍以大棍猛打十八度拘留三日後又爲決棍四度稱以淫女定屬鎭婢卽爲入置鎭衙使不得出外晝夜威脅屢施笞撻渠女不能死守初心終至聽從之境渠亦以鎭庭稱冤之罪決棍十三度云渠以遐土之人猥蒙國恩不思報效隨事駭聽擧措悖妄虐民侵卒怨聲載路不恤迎送已爲貶下如有一分嚴畏之心則固當亟祛舊習而猶不知悛轉益肆悖其許多不法之狀若是狼藉至登邑報究厥罪犯尤極駭痛不可以已遞置而勿論請漢淵罪狀令攸司稟處敎以渠雖不足言顧其任則乘障佩符之官也駭悖失性之各項所犯姑勿論渠敢賊虐平民勒騙良女之不足戶斂革罷出於爲邊民之至意則定制未幾恣意破壞此而尋常勘罪堂堂金石之典爲一鎭將所毀劃事之痛惡孰甚於彼方山前萬戶康漢淵卿其拿去渠之所犯委折一一嚴問捧招狀聞以爲戢一礪百之地卿則不能摘發禁戢灣尹箕伯牒狀來到之後始爲謄啓溺職甚矣爲先越捧一等大抵近來西北邊將似此不法愈往愈甚戶斂雖罷橫徵多端昨一椎牛翌收百頭之利今一飼酒後賭千鍾之債每欲隨其現發另行大懲創之政時任邊將安知無似此之輩卿其拔例遍査狀聞事回諭南北兵使亦爲下諭期出覈出從實登聞
정조 19년 · 목
具翼善冠袞龍袍乘輿出摛文院由仁政門降輿入萬安門詣眞殿行禮訖出萬安門乘輿還內
정조 19년 · 강
召見入格儒生于明光門
정조 19년 · 목
儒生金鎰等以次奏姓名予敎鄭璞曰做詩幾何璞曰做數百矣敎李在璣曰做工幾何在璣曰詩做七百賦做三百矣敎金相任曰初試爲幾次相任曰爲二次矣敎李大圭曰爾每榜得選異矣大圭曰偶然矣敎金碩鉉李光輔曰初試幾次乎碩鉉等曰初被恩賜矣敎趙學駿曰爾文似多讀朱書者矣學駿曰略有宿工矣敎朴長鉉曰爾之筆體浮輕故不置優等矣敎金鎭白曰爾幾番初試乎鎭白曰三次矣敎李家淳曰先正幾代孫乎家淳曰爲九代孫矣予曰前亦入格乎家淳曰今番初被選矣敎朴大和曰爾自筆乎大和曰臣之自書也予曰年幾何大和曰七十七歲矣予曰試券以次出給直赴帖文同爲祗受退去可也承旨蔡弘遠以次出傳諸生跪受訖予曰應講入格儒生以次奏姓名可也金定根等以次進對姓名予敎定根曰爾誰之族也定根曰與大司憲金履禧爲十寸親矣敎洪默淵曰年幾何默淵曰二十三歲矣予曰有初試乎默淵曰無之矣敎李汲曰向日應製爾之自作自筆乎汲曰然矣敎沈樂游曰爾誰之子樂游曰校理沈興永之子也敎趙充鎭曰爾誰之族充鎭曰與故判書趙鼎鎭爲六寸親矣敎桂亨茂曰居於何地亨茂曰在定州矣敎金鳳澤曰在於何方鳳澤曰居鐵山矣命頒賞紙訖予曰士子不知拜跪之節或興或拜雜無次序者萬萬駭然引儀更爲唱臚使之四拜可也諸生拜如前予曰卿相子弟不知磬折之禮可乎敎亦多術揖讓之節亦是一事旣已始之使贊儀敎之更拜可也
정조 19년 · 강
召見戶曹判書李時秀下直閫帥守令于熙政堂
정조 19년 · 목
予謂時秀曰明日祭器造成及廟宮修改得無相値乎時秀曰日時雖同而先看祭器之始役仍詣廟宮董飭修改諸節似無所妨矣予曰從便爲之可也
정조 19년 · 강
命整理所儀軌印役日子擇吉以聞仍命尹行恁句管李晚秀同爲監印
정조 19년 · 목
敎曰整理所儀軌校正之役告完若待通志之校正後活印則必致太遲儀軌印役爲先始役活字用生生字本始役日子擇吉草記監印句管則仍以儀軌句管堂上尹行恁爲之通志校正堂上李晚秀亦爲監印事言于儀軌廳
정조 19년 · 강
命江華府武試試官以隣邑守令中加差仍命將校中未登科資至堂嘉善者及昇天等堡六鎭將皆令許赴
정조 19년 · 목
江華留守金履翼狀啓以爲本府武試旣設二所則亦不可不各備三試官故經歷中軍推移差定敎以經歷雖嫺文詞豈知武技隣邑守令中加差事回諭亦以此意分付畿營又狀啓以爲將校中已出身未出身嘉善折衝武士特許竝赴一巡之試喬桐通津等儒生一體赴試敎以傳敎中出身云云正指此輩雖未登科資至堂嘉善者皆以出身例許赴又狀啓以爲昇天等堡六鎭將中未出身及已出身與嘉善人從自願許赴敎以一體許赴事回諭
정조 19년 · 강
敦寧都正崔昌國以無敦寧上疏辭職賜例批
정조 19년 · 강
前正言邊景祐上疏請設耽羅社倉賜批令道伯牧倅論理狀聞仍命該牧設壇於三邑以酹塡壑之類
정조 19년 · 목
敎曰濟州文臣邊景祐欲以民事止疏而近有飭禁不得捧入云故使兵曹堂上査問果然是民事卽令捧入○景祐疏略曰噫耽羅一島僻在海外雖値屢豐民無儲蓄之穀或因連歉人多捐瘠之患者何也若其屢豐粒米狼戾而民不知節用浪費於一年之內及其連歉菜無遺根而民不保朝夕相枕於溝壑之中由是每當饑饉聖念憧憧船粟往哺以救其顑頷之急斯民之父子祖孫一膚一髮總是我聖上如天仁覆之大德至恩而其於運粟之除生弊多端一則貽憂九重玉食靡甘二則貽害沿邑內服不支三則阻風愆期待食而就殞若因其勢而利導則豈無可救之一端乎臣竊觀先賢之論社倉者聚穀於屢豐之歲散穀於連歉之時故雖有洪水亢旱之災歲民克聊生者蓋賴此也至於耽羅豈獨不用社倉之制乎然而古今不同時勢有異宜乎有所損益於其間也古者官或捐廩民或出財今則官況旣薄民食且艱當究得別般生穀之道然後庶合時措之宜也第三邑馬牛所畜之場橫亘數百餘里而雖云禁耕之地亦有起墾之處若荒野就蕪水草不軟甘則許民菑畬若林藪稠密馬牛所隱伏則募人墾闢此等地名曰場稅也若山麓川坡民多起墾此等地所出穀名曰加耕稅也所謂場稅加耕稅之一年所納常不下於數千包而旣不入於經國之需又不入於保民之資不過爲守宰之科外添用者矣故昨年繡衣以場稅付給該場使之救弊而終未免爲監色肥已之物存之無益革之無害臣愚以爲以此兩稅逐年捧積於社倉則五六年可得萬餘包十餘年可得數萬餘包如此雖値荐飢以此足可契活苟如是則九重南顧之憂庶可少紓列邑漕送之弊亦可自除何患乎船粟之阻風愆期哉或曰本島土瘠民貧年豐穀貴難以本島之穀能濟本島之民臣近以目睹驗之則豐歲以四十斗穀換一匹木災歲以一匹木換七八斗穀旬日之間市直低昂判若霄壤以是知民無儲蓄非穀之不多而乃民不節用故也迨其豐而糴之及其歉而糶之非今之創始乃古常平之法也且臣所謂社倉旣非出財於民民必不怨又非捐廩於官官必無害而儲倉之穀年年生生其在損上益下之道何恤乎守宰之科外添用者乎此兩稅逐年盡輸於社倉皆以皮穀捧上則雖久而不有紅腐之患而民食足矣且不待歉歲穀貴之時預及有秋穀賤之際募民願納或給加資或差土任則衆民爭趨穀不可勝用必爲島民數年可支之資庶或爲救荒之一助也臣今將歸有不堪缺然之忱敢陳愚昧所見冀蒙察納焉批以爾於還鄕之路陳此憂民之說其誠可嘉其言宜聽爾疏令政院後錄下諭于道伯牧倅切勿循例看過出意見論理狀聞當令廟堂從長回啓以爲爲島民禦旱澇之道○敎曰欲爲下敎矣今因濟州前正言邊景祐上疏知其下鄕宜使齎往爲濟民設社倉禦旱澇之便否問于該牧設或如其言而爲此係來頭足食之方何補於前冬之塡壑乎無告何辜若已推諸令牧使就濟州大靜旌義三邑各設一壇致酹於塡壑之類三邑中最多處不拘一壇從附近坊里築壇致酹牧使酹酒地方守令讀文而曾多可據之例祭文文任撰出下送事分付
정조 19년 · 강
罷校理李景溟正言李重蓮職
정조 19년 · 강
減下沁都御史兪漢㝢以李始源代之
정조 19년 · 목
敎曰孝理之政卽挈矩中一事聞其親年爲周甲而晬日在念間云爲其洗腆猶令畀邑豈可使之因公不見乎北評事兪漢㝢所帶繡衣之任減下其代直閣李始源爲江華府別遣御史使之趁期下去擧行
정조 19년 · 강
推修撰金熙采司謁白景采
정조 19년 · 목
承旨李肇源啓言今日還內後問安玉堂未及來參事甚未安請入直玉堂推考從之又啓言筵席座次當循品秩則防禦使宜居水使之右而今日入侍鐵原防禦使李夏保座次渾在諸守令之間不善引導之當該司謁請推考從之
정조 19년 · 강
飭守令當日辭朝命珍山縣監韓百源鎭海縣監尹可基他邑相换柒原縣監劉泰說給由委折令該曹査問草記當該銓堂推考仍命拿處泰說
정조 19년 · 목
吏曹以未下直守令書入敎曰其中未及歷辭人皆令當日辭朝珍山縣監韓百源西平家近無官享鎭海縣監尹可基無異特除竝相换亦令當日辭朝柒原縣監劉泰說之掃墳在外懸註極爲駭然未及請由於嶺伯則銓曹給由乎令該曹査問草記格外之例書入有關事體當該銓堂推考憲府未及署經守令待署經亦令當日辭朝○珍山縣監韓百源扶餘縣監金箕南相換鎭海縣監尹可基丹城縣監李榮祚相換○政院啓言問啓事命下矣問于吏曹判書尹蓍東則以爲臣曺元無給由之事當該邸吏處査問則以掃墳在外來告故依其言書入泰說之辭朝前任意下鄕極爲可駭請令該府拿問處之允之
정조 19년 · 강
命改差蔚珍縣令張夢說
정조 19년 · 목
吏曹啓言蔚珍縣令張夢說呈狀內以爲承重祖母今年八十有二歲千里遠邑勢難將往云請改差允之
정조 19년 · 강
分揀編管罪人李永夏
정조 19년 · 목
義禁府啓言時囚罪人李永夏楊根郡編管依例押送敎以伊時反爲民弊之說果因承宣所奏而聞之向於判付有所處分矣昨筵領相以昨年慶辰所用器皿事深引大臣之自當旣如此則不可無闊猍之道定配則分揀
정조 19년 · 강
分揀宣傳官柳相默權思漢李時晦李儒秀慮秉都總都事崔健武兼鄭選備邊郞李性林等禁推
정조 19년 · 목
因武臣專經居不禁推傳旨有是命
정조 19년 · 강
命假注書曺錫中附過放送
정조 19년 · 목
因義禁府囚單有是命
정조 19년 · 강
掌令丁志元以承宣問備陳啓引避賜批
정조 19년 · 목
批以勿辭亦勿退待
정조 19년 · 강
命史官安經心吳泰曾推諉委折問啓
정조 19년 · 목
政院啓言掌令丁志元避嫌啓辭批下之時史官當爲備員而上下番互相推諉終不來參事體所在誠極駭然兼春秋安經心檢閱吳泰曾所當重勘而本院請推之外無他可施之罰何以爲之敎以萬萬駭然其罪固在於下番而其推諉委折爲先嚴問以啓又啓言問啓事命下矣問于兼春秋安經心則以爲臺臣避嫌啓辭捧入之時臣果進參而門鑰已下旣歸直廬之後下番之承批曾亦有例故批下之時不得進參云問于檢閱吳泰曾則以爲臺臣避嫌啓辭捧入之時上番旣爲進參矣及其批下固宜趨承而稱以日暮徑歸直次故臣意妄自以爲初旣未參於啓辭之捧入而乃反承批恐涉體例之乖損以至史官之不備云敎以議處
정조 19년 · 강
遞持平崔禧延掌令洪受浩
정조 19년 · 목
因監察茶時啓辭敎以在外臺諫許遞
정조 19년 · 강
各陵秋夕祭熟手等施賞科罪
정조 19년 · 목
健元陵貞陵長陵靖陵熟手各木一疋賜給泰陵禧陵宣陵溫陵熟手令該寺提調嚴治
정조 19년 · 강
吏曹判書尹蓍東上疏辭職賜批
정조 19년 · 목
批以苟欲曲諒何待由單卿其勿辭從速行公
정조 19년 · 강
命專經武臣願射人明日北營柳葉箭試取
정조 19년 · 목
敎曰今番專經武臣講中不閑武經許令願射以射懸註之類明日北營柳葉箭三巡試取守禦使訓將爲試官兵曹總府入直郞官爲參試官承旨一員進去依內試射例將臣軍門堂下將官平戎服其餘時服應試事分付
정조 19년 · 강
重推檢閱吳泰曾
정조 19년 · 목
承旨李肇源啓言筵席事體何等嚴重史官進伏自有常處而檢閱吳泰曾爲避曝陽空其座次退伏於兼春秋之後擧措疏忽致煩責敎則固當懲畏堅伏故處而乍進座席忽復退伏筵體所關不可無警請從重推考從之
정조 19년 · 강
儀軌廳以活印始役吉日啓
정조 19년 · 목
儀軌廳啓言整理儀軌活印之役令日官推擇則今月二十日爲吉敎以傳敎卷中旬卷釐正處皆爲之然後當始役矣始役日子加擇數日草記編書之役勤督可以就緖自明日當上加意仕進督飭而活印件數待下敎爲之又啓言印役日子更爲推擇則二十七日二十八日俱吉以何日擧行敎以二十日二十七日二十八日中隨便爲之後草記
정조 19년 · 강
命金吾時囚申光輅金聖和議處
정조 19년 · 목
義禁府啓言興陽前縣監申光輅原情以爲三月始爲赴任則本縣丁未條大同米致敗於靈光大洋監色及沙格等滯囚縣獄已爲經年適當停刑果未究覈及値邦慶自巡營因戶曹關有諸囚放釋之令一依營關放送至於穀物則該曹及本營關文初不提及故意謂在囚之人旣蒙放釋則臭載之穀自當究勘上司營門之初不知委者新到本倅有不敢擅自論報到今道臣査啓之下始知當初穀物之未就究竟應問諸囚之徑被疏釋身爲邑倅莫重惟正之穀未得査徵將至永失之境論以邦典合被重律云光輅曾經宣傳官請議處允之又啓言長淵前縣監金聖和原情以爲吾義鎭僻在一隅距長淵爲七十里而伊日唐船之來到也本鎭僉使張景泓以善爲追逐樣依例移牒渠亦據其牒依例報營其後始聞傳說馳到本鎭査實其彼人相閧事情軍器見破委折更報營門往來究覈之際致此日子之稽緩狀報之辭文短意拙亦不能明白卞別云聖和曾經宣傳官請議處允之
정조 19년 · 강
召見藥院諸臣于誠正閣提調沈頤之副提調蔡弘履
정조 19년 · 목
請診也○予曰曾以本廳沿革便否有所下敎矣已果詳細料量耶頤之曰姑未及詳考定制成出節目而蓋京營所關無甚緊重從備五營之列亦無三軍之制雖有標下軍八百之名食料者不過百三十餘人雖及今變通別無掣礙之端校卒輩數旣無多其所區處似無難便矣予曰成出一通節目以爲從速啓下之地
정조 19년 · 강
命守禦廳留庫米管餉錢推移給代者減錄於軍餉會案管餉記簿
정조 19년 · 목
守禦使沈頤之啓言本廳京廳南城軍保米僧番錢之入於停退者俱是逐朔支放之資而不可不給代故米則以留庫條錢則以管餉錢姑先推移繼給待秋成收捧停退以爲還充之地事臣於春間陳達蒙允矣畿甸三南身米布停退今旣入於蕩減之中以本廳凋殘之勢秋後無由還充京廳及留營本府停退米六百三十石零及錢一千四百八十四兩零竝於軍餉會案及管餉記簿中減下懸錄之外恐無他道矣從之
정조 19년 · 강
戶曹以永興本宮祭器造成吉日啓
정조 19년 · 목
該曹啓言永興本宮祭器造成吉日更令日官安圭祥推擇則今月二十曰辰時爲吉云以此日時始役而處所則以本曹別例房待令所擧行
정조 19년 · 강
領敦寧金履素上箚乞解冬至使賜批許副
정조 19년 · 목
箚略曰一病沈淹委席呻楚陪班試役俱未趨參專對之命又及於無似之賤品臣受恩罔極致位至斯惟此數千里載馳之役何敢爲一半分占便之圖而第臣年來貞疾實在於脚部之蹇澁行步之蹣跚雖房闥之近輒恃杖而起以此病狀雖或致身於班聯而至若銜命出疆是何等莫大之事而乃敢不自量力遽然冒當哉昨年體諒已出特恩今玆瀆擾豈臣微分之所安而受命屢日反復思量終係行不得之事臣之所憂正在於公家之狼狽相而不暇念及於一己之私伏乞亟命遞解回授他人以爲及期治發之地批以卿之難强非不知之大臣之年未至於近七十過七十者惟卿與李判府判府則獨賢於西樞不得已以卿爲歸卿之辭巽亦何可靳持所請許副仍命遣史官傳諭
정조 19년 · 강
命江華府試取別遣御史李始源明日辭朝仍命陽川縣令李普源遞付內職今日政差代
정조 19년 · 목
敎曰繡衣明日辭朝出去陽川時無邑倅云今日政遞付內職其代差出使之當日辭朝
정조 19년 · 강
革慶州軍器寺所納砒礵店仍命該寺燕貿以用
정조 19년 · 목
敎曰適因言端聞之慶州有軍器寺納砒礵店而開壙採出其害難言旣聞之後豈可一刻循舊乎分付該道卽爲革罷杜其礦而夷其店此後該寺所用燕貿事分付
정조 19년 · 강
重推吏曹判書尹蓍東仍飭膺召遞參議尹行恁
정조 19년 · 목
政院啓言開政有命而吏曹判書尹蓍東參判黃昇源病不來參議尹行恁儀軌廳進無以擧行請判書參判竝卽牌招敎以旣有筵敎且承疏批則吏判事極爲慨然從重推考亞銓自可入來勿爲牌招三銓職務相妨許遞只出判書之牌況慶科當前尤豈判當言私之時判堂牌不進去來初勿呼望事分付
정조 19년 · 강
以李祖承爲承旨前望也
정조 19년 · 강
改差敦寧都正崔昌國
정조 19년 · 목
吏曹以昌國無敦寧啓請改差允之
정조 19년 · 목
以韓用龜爲吏曹參議黃瑨爲掌令黃乃正爲持平蔡弘直爲正言金履喬爲校理李福潤爲副校理曹允遂爲修撰吳泰彦爲陽川縣令元永麟爲蔚珍縣令
정조 19년 · 강
命歙谷縣令南陽龍催促下送
정조 19년 · 목
江原監司李秉鼎狀請歙谷縣令南陽龍蔚珍縣令張夢說令該曹催促下送敎以依狀請催促下送
정조 19년 · 강
以趙雲行爲伊川府使口傳也
정조 19년 · 목
江原監司李秉鼎狀啓以爲卽因吏曹關伏奉傳敎內辭意詳察本道十年內數遞之邑則伊川亦在其中而該府使申大升所患危重久任責成初非可論該府旣非劇地則閑邑相換又無其路當此秋務正殷之日有不容一味覊縻該府使不得已罷黜其代令該曹以可合久任人另擇差出不多日內催促下送敎以依狀請可合於久任之人令該曹卽爲口傳各別擇差待下批一兩日內辭朝
정조 19년 · 강
命前正言邊景祐口傳付軍職
정조 19년 · 목
敎曰前正言邊景祐令該曹口傳付軍職以爲賚往之地事分付
정조 19년 · 강
江原監司李秉鼎狀請江陵府使李鎭復限瓜勿遷
정조 19년 · 목
狀啓以爲本道諸邑中十年內數遞之邑卽江陵鐵原伊川橫城高城金城蔚珍狼川等八邑而伊川府使申大升以其實病之危重今方啓罷鐵原府使李夏保蔚珍縣令張夢說姑未赴任橫城縣監閔百恒高城郡守柳範休金城縣令金相穆狼川縣監安廷善到任屬耳毀譽未著毋論可合久任與從便相換謹當十分詳察追于狀聞計料江陵則物衆地大最於一道而該府使李鎭復半載居官姑無赫赫之殊績存心謹畏處事雍容求治甚勤成效可責限準瓜勿爲移遷恐未知何如令該曹稟處
정조 19년 · 강
召見大臣備堂及江華府別遣御史李始源諸道留庫摘奸文備郞鄭觀輝鄭晚錫李敬心柳畊于誠正閣
정조 19년 · 목
敎曰文備邊郞今日當下送係是民事左右相亦令入侍似已來待二十日次對進定於今日○予謂始源曰今日當宿何邑始源曰將宿通津矣予曰試取外亦有採訪之事當下傳敎矣試券則設場日到限後先爲封上而甲申試取時科作問於本府一體謄上可也始源曰試券封進時以本府經歷定差員上送乎予曰唯始源奉御題先退予曰以次對引見右相雖來待不爲登筵云已料如是別爲傳諭矣更以此意入侍承旨傳于右相使之入侍左議政兪彦鎬等曰以今年大慶尙未擧宴禮旣承待秋之命故群情之待三秋一日爲遲亟命有司擇吉擧行是臣等區區之望也予曰予何待卿等之言慈宮撝謙之心每以浮文張大之事爲難愼且況慈殿氣候入秋以來以動作爲難宴禮自多節次秋冬之內似不可以仰請矣彦鎬等曰向日登筵有姑待深冬之敎今又下敎如此莫重盛擧漸至遷就群情不勝抑鬱矣予曰此非力請之事或恐有妨於靜攝矣自丙申以後慈殿皆不臨殿故今春上號時只於房內行禮而慈候猶以爲難況此進宴儀節自致終日酬應下情雖抑鬱實難强請矣雖至冬節患候若快復則當更有下敎姑俟之也右議政蔡濟恭曰宴禮之待秋當行不但廷臣之顒望卽是擧國之企祝而今伏承下敎雖於今冬卽擧縟儀且不如和暢之節矣予曰有國所重民事是已遣備郞摘奸列邑非但欲踐前言卽是先朝故事備郞之發送適在今日故兼召卿等矣歉荒之餘穀物之虛簿想在在皆然三南中當以何邑爲栍而嶺南則當分送左右道耶彦鎬等曰三南何擇而栍邑則隨其穀簿最多處摘奸似好矣予曰湖西則前年賑政幾皆傾庫何必送之乎濟恭曰西路穀簿近甚虛疏同爲發遣摘奸好矣予曰當送海西而海西中海州安岳最是穀多邑也仍敎諸備郞曰鄭晚錫原隰之勞近年御史中爲最鄭觀輝多年騎郞知其擧職李敬心亦知其勤幹柳畊屢經字牧故特爲差送僨事與不僨事在於爾輩之盡心與不盡心矣仍敎曰觀輝往慶州蔚山晚錫往晉州固城留庫諸穀一一摘奸以來可也予曰湖南穀多邑淳昌潭陽也穀貴邑康津海南也以此抽栍爲好而康海兩邑則年前纔經繡衣淳昌則文簿浩多難以領略柳畊往潭陽綾州而兩邑中抽栍摘奸海西則李敬心往海州安岳摘奸可也仍敎曰備郞筵退後問於大臣及有司堂上取考諸道分留成册之報來者受其指揮以去雖栍邑外各隨其所聞摘奸予曰備郞雖異於御史而此亦爲邑宰聞風懲畏之道矣近來御史疏於事情多有認誤爲眞處故向來湖西之備關全然爽實云然否此蓋出於御史只憑風聞初不査實之故也濟恭曰御史旣已明白書啓故自備局按例行關而及見道伯之回報則此是御史之以停退誤認爲逋欠也大抵御史之責不輕而臣亦曾叨此任故略知其狀矣守宰之治否民非邑居則不能知穀簿之虛實吏非該色則不能知御史所以採探者捨吏與民無所他求而只信其言遂以爲然則相左者十居八九故御史必經親査然後得其眞僞矣雖然邑邑出道勢亦無奈故隨其出道移文傍郡覈其所聞則豈無眞贓之可見而但吏民愚蠢不能詳悉其裏面凡係災俵糴政等事皆指爲守宰之舞弄及其査實則非據備關者卽因營關者如此之類居多故採訪之道甚難矣予曰近日繡衣之以塗聽風聞無難登啓者誠可駭矣予曰我朝軍制已自訓局皆是權設也雖不能如古者兵農之爲一而若其汰宂而裕財利國而便民卽予苦心故今日之擧亦已商量者熟矣一營之罷其所省費雖甚無多而以歲計之其贏幾何人每見近而不能見遠故無籌畵之到底矣予所以爲此卽出於深遠之慮而亦足爲貽燕之謨矣予曰沁都之歲被騷擾民固何罪今番蠲恤之典試取之擧稍以爲士民慰悅之道矣予曰鄕儒之上來者多乎濟恭曰上來者甚多而嶺南則幾專一道上來云矣
정조 19년 · 강
革守禦廳陞廣州府爲留守
정조 19년 · 목
予謂賓筵諸臣曰有國所重戎政是也裕財足食當自汰宂兵始戊戌初元六條之詢先及軍營之制而因循至今徒言未行矣昨以守禦廳事有所下敎於診筵蓋其因革無常內外俱疲不可不及令變通卿等之意何如左議政兪彦鎬曰我朝軍制多門國用耗竭先正臣李珥之孜孜惓惓必欲更張者此也至如守禦廳之仍革當否先輩亦多言之者今若罷守使而差留守則其於汰宂足食之方豈不大有益哉右議政蔡濟恭曰我國軍制以京軍門爲名者多至五六經用安得不匱之民生安得不困悴乎其中守禦使自是節制南城之任而今乃設置京廳留在輦轂諸般需用只是耗損南城之財而無益於國矣今者宵旰心籌積費商度以革罷京廳聖斷赫然臣豈有他見乎若此則府尹自當減下罷守使而差出留守食府尹之廩行府尹之事而凡係前日京廳耗費一竝掃除則月計歲計補益必多請以此令廟堂成出節目守禦使沈頤之曰京廳許多難支之弊臣於昨日診筵略已陳達而守使專管南城則設置京廳已是無義況以無軍之將只率如干標下猥參於五營之列者尤爲不當且南城雖有留營別將城內之事廣尹專管守使策應其間亦多牴牾難處之端今若罷京廳而出鎭南城則似爲有益矣兵曹判書沈煥之曰守禦廳革罷事實係軍國大政臣未曾商度而槪聞本廳事勢苟無別般變通則不可支矣敎曰當別下傳敎矣○敎曰予嘗以爲軍營無百年之制國可富而兵可精民可支而財可足古者軍無常隸之營營無恒定之制有事則牙璋發六師事已則士卒樂耕稼如是也故芻輓不勞壁壘增彩國初兵制亦然三府爲二司二司爲五衛衛有五部部有四統而宰樞十人爲總管都副分釐之歲周則遞而已如河敬復黃衡崔潤德魚有沼諸人之受脤啓行遠出沙漠梁瀚海而銘燕然功在盟府名留簡編者何嘗髣髴於近日五營之爲而有是哉此所以初元朝參問汰宂足食之策也首及於五營拈出守總二營之存罷而雜議於廷臣者也總戎緊關亞於訓御不必須說邇來卄載之間略有心籌之揣摩姑合鄭重縝密而茍欲先嘗而小試之孰先於守禦之爲營乎自今罷守禦廳大抵使名之半內半外營府之乍出乍入多係朝論之彼此甲乙後敢有發言於刻印者匂石在王府○左議政兪彦鎬啓言守廳旣罷則守禦使當以留守出鎭而府尹在所當減留守今日政下批而合行規模續當成出啓下矣前後事例多有倣行者而至於京廳拔本之道衙門存減之宜消詳講定然後可使傳之永久有益無弊請令前帥臣抄出京外文蹟參互本司謄錄自廟堂成出節目以爲遵行之地從之敎以守禦廳之革罷一則踐言於初元朝參日綸音一則爲畿民省弊祛瘼一則裨經用而汰宂費然而定制之初若不磨礪百鍊則是豈悠久經遠之謨乎前此或出或入半鄕半京究厥弊源專在於不罷京廳沿革無別而然今番則非出鎭卽罷營此其釐弊之頭臚事目條件依此磨鍊
정조 19년 · 강
蕩減永興府燒燼還穀
정조 19년 · 목
左議政兪彦鎬啓言前因慶興府民家失火倉穀燒燼狀啓蠲役除還後狀聞事行會矣卽見咸鏡監司趙宗鉉所報則以爲本府失火民戶今旣蠲役除還結構安堵城門倉舍亦爲改建而當初燒燼還穀三千五百九十七石內三百二十八石零僅爲收拾而全燒各穀爲三千二百六十八石零虛留此久充數無路何以爲之爲辭矣從前燒燼之穀物皆許蕩減多有已行之例請今亦依所報蕩減從之
정조 19년 · 강
命華城將臺門樓效勞承傳人相當初仕窠無遺差擬
정조 19년 · 목
右議政蔡濟恭啓言俄於赴闕之際有一武弁遮訴以爲渠輩以華城將臺門樓效勞之人特奉調用承傳而他人則幾皆甄用渠輩數人尙在落莫之中今明還歸故土云故問其名則卽副薦鄭德昌而如渠者又有數人云矣近日人多窠窄銓曹之不得遍及容或無怪而華城承傳與他自別使兵判招問錄置此後相當初仕窠出此類首先差擬無有遺漏然後始及他弁恐爲得宜從之
정조 19년 · 강
命加設五衛將三窠以華城幸行時前銜加資人擬入
정조 19년 · 목
右議政蔡濟恭啓言華城幸行時推恩加資人中爲前朝官者近六七人而尙未得實職之銜來訴者多臣意則分付華城留營前銜推恩人名數錄上政曺亦爲起送然後加設五衛將數窠待其肅謝次次遞改以爲無遺錄用之地則尤爲國家廣慶之道矣敎以五衛將三窠加設此類擬入待肅謝後減下
정조 19년 · 강
命出身魏光軫訓鍊主簿作窠調用
정조 19년 · 목
右議政蔡濟恭啓言近日絲綸眷眷於柔遠之謨臣誠欽歎魏光軫以咸興之人筮仕北路陵寢準朔出六之後依例入京自上覽其身手特命勸武仍卽登第而登第數年尙無付職之事還歸本土渠若仍置蔭官則主簿別提自當例付而今以登第之故遂無歸宿之處如欲柔遠此事恐宜一番警咳故仰達矣敎以訓鍊主簿今日政先爲作窠調用
정조 19년 · 강
命兵曹所取用內司木綿限二百五十同代錢輸送
정조 19년 · 목
兵曹判書沈煥之啓言向來以本曹各項價布蕩減經費所關措辦茫然有所仰遠而批旨以年例輸送內需司之木綿代下無所不可爲敎矣內需司奴婢貢代木一百四十同零及年例木二十同錢三百兩每年自本曹輸送而貢代木則分四等輸送故今年只有冬等未送者矣自今冬等至再明年秋等則合年例所送者爲木綿三百三十餘同以此數留爲本曹所儲用而代錢計送于內需司乎從之敎以宮府一體之義有內需司輸送木邊代以錢條雖有下敎而亦不必準數代錢限二百五十同代送
정조 19년 · 강
命減楊口晋州昆陽等三邑分院所納白土
정조 19년 · 목
司饔院啓言嶺南關東白土之弊釐正草記事命下矣嶺南關東百土每年所捧楊口爲五百五十石晋州爲二百石昆陽爲五十石此乃己卯壬子兩年因兩道道臣狀聞自廟堂論稟定式者而到今進上合等奇巧又禁則燔役從以減省土物自當有裕前日爲民邑弊者何可因循不改招致分院燔卒之解事者問之則所告內在前則進上外糜費甚多歲捧土物猶患不足今則所燔不過如式上納之器則土物之有餘而無不足自可預料云矣以臣淺見楊口晋州土各減四十石昆陽土減五石則所減雖不甚多在遠道輸運之邑其爲惠也必不淺淺且以分院言之積年痼弊今幸矯革燔器之費比前大減則歲捧之土雖曰略減以其禁齗之器較諸蠲減之土禁燔者多減土者少及其畢燔也土必有剩隨年隨儲枚報本院以待別燔之需則此足爲矯正之一段燔造官相與傳掌之除或有欠縮之弊濫用之郞官草記重勘請以此著爲式例允之
정조 19년 · 강
申禁南壇主脈犯耕之弊及內外南山松政仍命如或犯科該將臣直捧拿問重勘傳旨
정조 19년 · 목
禁衛營啓言依定式臣持默進詣南壇奉審摘奸則壇上及紅箭門階砌俱爲無頉所植松木皆有蒼鬱之漸而禁松禁樵與看護等節另加申飭謹依口傳下敎本壇主脈躬自遍審則主脈近處在在起耕有妨山脈而脫沙頹落亦由於此且山腰禁耕載在法典則冒法犯耕者極爲痛駭自今以後各別禁齗童濯與禁耕處卽當植木而節序差早姑待當節始役敎以如是草記之後此後爲禁將者若不別般嚴飭而摘奸未有實效則當該將臣難免重勘至於內外南山禁松植松事兵判擧條之後尤當十分嚴飭俾有實效時或發遣史官宣傳官考其勤慢若或狼藉犯科該將臣直捧拿問重勘傳旨事載之該房故事宣傳官廳謄錄
정조 19년 · 강
備局以訓鍊大將李敬懋賓對懸病請施譴罷命勿罷調理察任尋遞以徐有大代之備薦也
정조 19년 · 목
備局啓言訓鍊大將李敬懋今日次對又爲懸病不進向日處分之後事體道理尤爲寒心請李敬懋亟施譴罷之典敎以有該營分付事昨夜聞之該將臣風眩之症果然不輕云今番則合有參量之道勿罷姑使調理察任尋敎曰營制自有相關者實病則果難强云訓鍊大將李敬懋許遞○備局擬入訓將薦望以徐有大批下
정조 19년 · 강
命壯勇都提調洪樂性兼察大將
정조 19년 · 목
政院啓言壯勇大將徐有大移拜訓鍊大將出代間何營大將兼察乎敎以都提調總察又啓言有都提調命招之例有從事官發牌聽傳敎之例何以爲之敎以從事官發牌聽傳敎
정조 19년 · 강
以沈頤之爲廣州留守備薦也
정조 19년 · 강
以金持默爲壯勇大將備薦也
정조 19년 · 목
政院啓言壯勇營從事官來言本營大將徐有大移拜訓鍊大將而啓下節目內使以曾經將臣以上人差除倣扈衛大將差出之規從事官往告政院入稟奉特旨擧行事定式云矣壯勇大將差出一款何以爲之敎以定式已久皆因特除未及遵用節目矣今番則令廟堂依定式使之備擬
정조 19년 · 강
命禁衛都提調洪樂性兼察大將
정조 19년 · 목
因政院啓稟總察之人有是命
정조 19년 · 강
命禁將望更爲擬薦
정조 19년 · 목
備局以禁衛大將李敬懋趙心泰李漢豊擬望以入敎以欲問前營之制度首望實病副擬外任末望無異單擬更爲議薦以李漢豊申大顯擬入禁將望
정조 19년 · 강
命沁都御史李始源島中人才節行採訪以聞
정조 19년 · 목
敎曰島中慰撫之擧止於儒製武射則是豈實政乎沁之爲府不但爲保障之地自古多人才或有抱櫝而未能自達者今番下去繡衣採訪以聞節行之未及表奬者亦皆實心採探事令下去御史知悉
정조 19년 · 목
以朴吉源爲校理申大尹爲副修撰
정조 19년 · 강
罷執義李秉喆掌令丁志元持平宋知濂司諫徐有鍊獻納金孝眞正言姜世鷹職
정조 19년 · 강
推黃海監司徐邁修
정조 19년 · 목
承旨蔡弘履啓言黃海監司徐邁修守令中久任年限換去朔數擧行形止秪受狀本咸平縣監金箕憲之箕字誤書以基字莫重奏御文字若是不審請推考從之
정조 19년 · 강
命廣州留守例兼使名該留守辭朝前待政下批時原任大臣兵曹判書有司堂上總戎使商議減其軍制仍與時原任元戎講確五營屬軍制事
정조 19년 · 목
備局啓言廣州府留守沈頤之今已下批矣節目成出之時本府留守不可不進參而例兼使名及備堂姑未啓下備堂單子今方書入而使名則請令該曹口傳擧行仍卽牌招以爲進參之地允之敎以廣州留守之例兼使名到今體貌反不若松留之管理沁留之鎭撫何必別爲口傳以示關重之意乎當初政望之落漏難免該房該曹之不審只當於下批望單添書改付標而此則兩銓所管各異辭朝前若有政命使之下批營名旣罷軍制當減不可草草爲之前營之規制知者何人況擧條批答中三條之敎卿等實踐對揚然後可免無實之歸矣廟堂此等事講究自前每有凍足草笠之譏今番須勿泛忽另究裨國補民之策如領右相原任諸相之不爲赴衙者亦皆爛熳往復消詳停當而籌堂中時帶兵判者亦與有司總帥同爲與聞五營屬軍制事與時原任元戎講確
정조 19년 · 강
命政官開政京畿監司兼留守下批仍飭廣州留守沈頤之明日辭朝
정조 19년 · 강
召見畿伯徐有防有司堂上徐有隣李時秀于重熙堂
정조 19년 · 목
敎曰籌司坐起聞已來會有司堂上一人入侍
정조 19년 · 강
命南城防營討捕營等諸般當罷軍校移定畿邑所在守廳京標下保軍需保革罷之代仍飭分司出鎭後無得以各色標下保名色侵徵他邑其革罷保軍名曰餘丁保令廟堂句管其所用處亦令指一草記
정조 19년 · 목
京畿監司徐有防啓言守禦營之罷京廳設分司寔出汰宂費足兵食恤畿民袪宿弊之德意凡係廣州分司後依前仍舊者當遵庚午定式及今番節目啓下後可以擧行而第軍政一事新節目未頒之前有不得不仰達者大抵守禦廳保軍名色最爲畿內民邑難支之弊軍保自有定數而此則一人之保原額之外不知爲幾許便作逋逃之藪未有爬櫛之擧故該廳之保亦逐年增加列邑之軍額因此耗縮疊役之苦流離之患專由於此矣今則防營及討捕營自當革罷前營亦當移屬他邑矣各其所屬軍校卒伍之隨而革罷者當不下五六千名而至於畿邑所在守禦軍需保及京標下保別破陣保殆近三千名京廳旣罷則京標下保自在當減之中雖以軍需保言之防營等諸名色旣已革罷今若以各項當罷之軍總較之上所稱京標下保軍需保數爻則其所加額幾爲三分二然則無論刊內刊外各邑保近三千之數以各項當罷軍校中從便移定則在該府所失不多在畿民實惠莫大請令廟堂稟處從之敎以軍需保名色令廟堂詳問該廳節目磨鍊時釐正其餘京廳各色保名色爲小民難支之端每名幾保雖一從刊册今之閑丁猶難覓出則無定額侵充曾所熟聞畿邑之弊可勝言哉當此爲畿民袪宿弊之日先從此一款革罷而京廳旣罷則罷保非難來頭出鎭後循襲之弊亦宜嚴防此後雖一各無得用京廳之奸弊以各色標下保爲名則勿侵徵於本府外他邑事定式以爲畿民一分息肩之地革罷之保軍依餘奴貢例名之曰餘丁保廟堂別爲句管嚴立科條其所用處亦令廟堂指一草記
정조 19년 · 강
命廣州分司出鎭後凡係支勑等節一依府尹時例擧行營穀雇馬穀巡牙兵穀營勑需穀自畿營往復該府從便區處
정조 19년 · 목
京畿監司徐有防啓言取見庚午節目則支勑條只以勑使支供爲辭其時雖無勑需穀尙此支供於勑使況今勑穀設置之後乎請此後凡係支勑時彼我國使行等節一依府尹時例擧行之意添入節目從之又啓言勑需則依前留置以爲支供之需而至於營穀雇馬穀巡牙兵穀營勑需穀請目今冬往復該府或作錢移糶或屯穀相換從便區處從之
정조 19년 · 강
命廣州府鎭管利川等七邑屬之驪州其餘諸邑還屬原定討捕營仍命廣州中軍依禿城大興江華例掌治兵治盜龍仁等邑之曾爲華城協守將者更屬各鎭便否令廟堂指一以聞廣州防營之代置之
정조 19년 · 목
京畿監司徐有防啓言廣州今已分司該府鎭管利川竹山楊根砥平果川陽智陰竹等七邑依庚午年例還屬驪州至於討捕使楊州近又設置恐不必移定他邑今姑置之而第此楊州討捕營新設之時各鎭營所管諸邑量其道里遠近有所移屬者今則管下諸邑固宜還屬於原定討捕之營抱川永平加平楊根砥平利川龍仁等七邑屬之楊州鎭營坡州豊德高陽交河喬桐積城麻田漣川朔寧等九邑屬之長湍鎭營通津富平仁川安山金浦陽川振威始興果川等九邑屬之南陽鎭營以爲依前管轄恐爲便好矣從之敎以其前出鎭時有營將名色故衙門多而民弊鉅今番則只依禿城大興江華例中軍掌治兵兼掌治盜則無營將之名而有討捕之實討捕營之移送與否非所可論龍仁等邑之曾爲華城協守將者今不必更爲分屬於各鎭營管下乎此一款亦令廟堂問于曾經華留及守使人指一草記又啓言道內曾有四防營而水原廣州今已竝作分司矣年前水原分司時防營初定於南陽而旋卽中止今番之廣州防營之代亦當依此置之而事係官方請令該曹稟處敎以別設防營近於時屈擧贏大抵防營無用莫甚何必稟處置之
정조 19년 · 강
修撰曹允遂上疏乞郡批令該曹稟處
정조 19년 · 목
吏曹啓言觀此修撰曹允遂上疏則以爲偏母今年七十有七菽水之供常患難繼云許畀一縣俾伸至情允合孝理之政而經幄之臣出補外邑事體不輕請上裁敎以依回啓施行
정조 19년 · 강
以申大顯爲禁衛大將備薦也
정조 19년 · 목
因文臣朔試射試官望單子敎以不緊置之
정조 19년 · 강
命弘文提學徐有隣再明日待開門牌招
정조 19년 · 목
敎曰弘文提學再明日待開門牌招御史捧上試券以爲入待科次之地
정조 19년 · 강
吏曹參議韓用龜陳疏辭職賜例批
정조 19년 · 목
疏略曰臣於年前忝叨銓郞也區區私義有不容間廁淸顯而宣諡有命飭敎截嚴臣未免一番出脚此實寓於往役之義而止耳顧何足爲前日踐歷而今忽更進一步參論政注視若固有耶臣之得有今日皆殿下賜也拔之泥塗置之康莊頂踵毛髮皆歸陶甄臣若不念拯濟之恩徒貪進取之榮則過福之災匪朝伊夕伏乞亟削臣職
정조 19년 · 강
命放時囚申光輅金聖和
정조 19년 · 목
敎曰時囚罪人申光輅不但公罪見之頗詳明此時守令不可一刻曠官附過放送使之當日還官金聖和功罪相半不敍放送
정조 19년 · 강
命咸昌吳重權獄事依判府事李秉模議施行重推刑曹判書李祖源